כלכלת אוסטרליה

| --- | --- |

מרכז העסקים הראשי של סידני, עיר הבירה של ניו סאות' ויילס, והעיר הגדולה והוותיקה ביותר באוסטרליה כולה
 דירוג עולמי:  תמ"ג נומינלי: 12 בעולם; ריאלי (לפי שווי כוח הקנייה): ‏19 בעולם (2015)
 מטבע:  דולר אוסטרלי
 ארגוני סחר:  APEC‏, G-20,‏ OECD‏, הארגון לשיתוף פעולה ולפיתוח כלכלי וארגון הסחר העולמי
 ענפי תעשייה עיקריים:  כריית מחצבים, ציוד לתעשייה ולתחבורה, יין, צמר, בירה, תיירות, גז טבעי, דיג, יהלומים, עיבוד מזון, כימיקלים ופלדה
 שנת כספים:  1 ביולי - 30 ביוני
 סטטיסטיקה
 תמ"ג:  1.62 טריליון דולר (2015) תמ"ג ריאלי (המתחשב באינפלציה): 998.3 מיליארד דולר ב-2013, 974.2 מיליארד ב-2012, 939.7 מיליארד ב-2011
 תמ"ג לנפש:  65,400 דולר (התמ"ג הריאלי המתחשב בשווי כוח הקנייה; יולי 2015) דירוג עולמי: נומינלי - 5 בעולם; ריאלי (שווי כוח הקנייה) - ‏16 בעולם (2015)
 צמיחה כלכלית:  3.5% ממוצע שנתי של למעלה מעשרים שנה עד ל-2012 (דירוג: 123; הערכה לשנת 2015)
 תמ"ג לפי מגזר:  3.7% חקלאות, 3.7% תעשיות, 67.4% שירותים (הערכה לשנת 2015)
 אינפלציה (מה"ל):  נכון לרבעון השלישי של 2013: 2.2% ממוצע בין השנים 1951–2013: 5.3%. שיא: 23.9 (דצמבר 1951). שפל: 1.3- (יוני 1962) - מצב של דפלציה.
 מדד ג'יני:  30.3 (דירוג: 119; 2008)
 כוח עבודה:  12,500,000 (הערכה לשנת 2015)
 אבטלה:  5.8% (פברואר 2016)
 קשרי מסחר
 יצוא:  284.6 מיליארד דולר אוסטרלי (2010)
 יצוא מוצרים:  (נכון ל-2010) כרייה ואנרגיה - 135 מיליארד דולר אוסטרלי; מוצרים עיקריים: פחם, ברזל, גז טבעי. שירותים - 52 מיליארד; תחום עיקרי: חינוך (543,898 סטודנטים זרים). ייצור - 40 מיליארד; מוצרים עיקריים: אלומיניום, תרופות, נחושת וכלי רכב. חקלאות - 30 מיליארד; מוצרים עיקריים: בקר, חיטה, יין, צמר, בשר, חלב.
 מדינות עיקריות:  (נכון ל-2010; היקף היצוא בסוגריים) סין (64.4 מיליארד דולר אוסטרלי; 22.6% מהיצוא), יפן (45.7 מיליארד; 16%), קוריאה הדרומית (22.4 מיליארד; 7.9%), הודו (19.6 מיליארד; 6.9%), ארצות הברית (14.5 מיליארד; 5.1%), הממלכה המאוחדת (12.4 מיליארד; 4.4%), ניו זילנד (11.4 מיליארד; 4%), טאיוואן (8.9 מיליארד; 3.1%), סינגפור (7.5 מיליארד; 2.6%), תאילנד (6.9 מיליארד; 2.4%)
 השקעות חוץ ישירות:  השקעות אוסטרליות במדינות זרות: 440.1 מיליארד דולר (הערכה ל-31 בדצמבר 2013) השקעות זרות באוסטרליה: 661.6 מיליארד דולר (הערכה ל-31 בדצמבר 2013)
 הנתונים מבוססים בעיקר על:  ספר העובדות העולמי של ה-CIA הסכומים הנקובים בדולרים בערך זה, הכוונה לדולר אמריקאי, אלא אם כן צוין אחרת
כלכלת אוסטרליה היא אחת הכלכלות הקפיטליסטיות הגדולות בעולם, בעלת מערכת פיננסית חזקה וכלכלה יציבה. נכון ל-2015 התמ"ג עמד על כ-1.62 טריליון דולר אמריקני, והעושר הלאומי מסתכם בכ-6.4 טריליון דולר אוסטרלי נכון ל-2013. לפי חישוב התמ"ג הריאלי (המתחשב בשווי כוח הקנייה) אוסטרליה דורגה ב-2015 במקום ה-19 בעולם. אוסטרליה עומדת במקום ה-27 בעולם בייצוא ובמקום ה-21 בייבוא, היא ביתם של כמה מהחברות הגדולות והחזקות בעולם, ועשר החברות האוסטרליות הגדולות ביותר נמנות עם החברות הגדולות בעולם. איכות החיים באוסטרליה היא מן הגבוהות בעולם, עם אוכלוסייה בת למעלה מ-24 מיליון נפש, ותמ"ג לנפש של למעלה מ-43,000 דולר אמריקני.
הכלכלה האוסטרלית מזוהה לעיתים קרובות עם גידולים חקלאיים, כריית מינרלים ומשאבי אנרגיה - הנתפסים כראשונים במעלה בחשיבותם. למרות שתיאור זה לא מדויק למאות ה-20 וה-21, התיאור תואם לחלוטין את בערך מאה השנים הראשונות בהיסטוריה של הכלכלה האוסטרלית, שהולכת אחורה לעת ההתיישבות האירופאית שהחלה בסוף המאה ה-18. כמושבת עונשין, הכלכלה החלה אט-אט להתבסס ולהתרחב כשבתחילתה הייתה מרוכזת כולה בידי השלטון הבריטי ונציגיו בדומיניון. בהדרגה המגזר הפרטי צמח, וייצוא הצמר הפך לבסיס העיקרי של הכלכלה. עם גילוי הזהב ב-1851 חל שיפור משמעותי בקצב הצמיחה הכלכלית, והחל מהמחצית השנייה של המאה ה-20 ניצבת אוסטרליה בחזית הכלכלה העולמית לצד מדינות מפותחות אחרות. אף על פי שגם הכלכלה האוסטרלית הושפעה מהמשבר הכלכלי העולמי ב-2008, אוסטרליה היא מהמדינות המפותחות היחידות בעולם שלא נכנסה למיתון עקב המשבר, והשפעת המשבר עליה הייתה זניחה יחסית. רמת ההשכלה הגבוהה וזרם המהגרים היציב מספקים תרומה משמעותית ואיכותית לכוח העבודה; ובשנת 2012 סיכמה הכלכלה האוסטרלית למעלה מעשרים שנות צמיחה רצופה של 3.5% בממוצע, והיא מתאפיינת באבטלה נמוכה, אינפלציה מבוקרת, חוב ציבורי נמוך ביותר ומערכת פיננסית חזקה ויציבה.
נכון לתחילת העשור השני של המאה ה-21, מגזר השירותים הוא הדומיננטי בכלכלה האוסטרלית, כשהוא מהווה כ-70% מהתמ"ג ומספק כ-75% מהתעסוקה. תעשיית המחצבים תורמת עוד כ-19% מהתמ"ג, כשכ-10% מתוכם מהווים התעשייה עצמה, וכתשעת האחוזים הנותרים הם מתחומים נלווים. למרות שהכלכלה האוסטרלית היא כאמור מבוססת שירותים, הצמיחה בכלכלה, עם זאת, תלויה בעיקר בחקלאות וביצוא שברובו הגדול מבוסס על תעשיית המחצבים. אוסטרליה משופעת בעתודות חומרי גלם, והיא מייצאת בעיקר סחורות בסיס דוגמת מינרלים ומוצרים חקלאיים. הביקוש הדרום-מזרח אסייתי למינרלים ולמתכות הפך את המזרח הרחוק לשוק היעד העיקרי ליצוא האוסטרלי, ויצוא זה מהווה את מנוע הצמיחה המרכזי בכלכלה האוסטרלית. לפיכך, גם כיום (נכון ל-2013) - בעידן השליטה של מגזר השירותים בתמ"ג ובתעסוקה - אוסטרליה היא יצואנית בשר, צמר, פחם וברזל מהגדולות בעולם. עם זאת, נכון ל-2016 הכלכלה האוסטרלית מתמודדת עם קשיי צמיחה, בעיקר כתוצאה מירידה חדה במחירי הסחורות בעולם, בהן סחורות מפתח בייצוא האוסטרלי לדרום-מזרח אסיה. תרם לכך גם הירידה בביקוש האסייתי, ובמיוחד הסיני, למשאבים ואנרגיה.
הבורסה לניירות ערך בסידני היא שוק המניות הגדול באוסטרליה ובכל דרום האוקיינוס השקט, ומדורגת במקום ה-9 בעולם במונחים של שווי שוק. הדולר האוסטרלי הוא ההילך החוקי של חבר העמים האוסטרלי ושל המדינות והטריטוריות של אוסטרליה, כולל אי חג המולד, איי קוקוס ונורפוק. הדולר האוסטרלי הוא גם המטבע הרשמי בנאורו, בקיריבטי ובטובלו, שלושתן מדינות אי זעירות באוקיינוס השקט.
אוסטרליה חברה בארגונים הכלכליים הבינלאומיים APEC‏, G-20,‏ OECD, הארגון לשיתוף פעולה ולפיתוח כלכלי, ארגון הסחר העולמי ו-ASEAN. אוסטרליה גם חתמה על הסכם אזור סחר חופשי עם איגוד מדינות דרום-מזרח אסיה, עם צ'ילה, עם ניו זילנד ועם ארצות הברית. הסכם הסחר עם ניו זילנד הגביר מאוד את האינטגרציה בין כלכלת אוסטרליה לכלכלת ניו זילנד.
הבנק המרכזי של אוסטרליה (Reserve Bank of Australia) הוא הסמכות המוניטרית במדינה, והוא מפרסם תחזית כלכלית כל רבעון.
על פי דו"ח האושר העולמי השנתי שפורסם בסוף מרץ 2024, אוסטרליה ממוקמת במקום העשירי במדד האושר בקרב האוכלוסייה הכללית, אחרי שווייץ ולפני ניו זילנד.